Ekspertlar: Eron urushni xohlamaydi, harbiy jihatdan ancha zaif
Eron Xo’rmuz bo’g’ozini yopib, shu tariqa neft ta’minotini to’smoqchi ekan, AQSh islomiy davlatga ogohlantirish bermoqda.
AQSh Harbiy-dengiz kuchlarining Bahraynda joylashgan 5-floti Amerikaning hududdagi doimiy bazalaridan biri bo’lib, Eron bilan ziddiyatlar qurolli to’qnashuvga aylanib ketsa, jangga kirishga tayyor. Mudofaa masalalari bo’yicha tahlilchi Entoni Kordsmenning aytishicha, Eron arsenalining katta qismi shoh davrida sotib olingan. "Qolgani Xitoy va Rossiyadan keltirilgan sifati past qurollar. Yerdan turib havodagi nishonni uruvchi zamonaviy raketalari deyarli yo’q. Jangovar kemalariga 30 yildan oshdi, qisman ta’mirlangan xolos", - deydi ekspert. Ammo shunga qaramay Eron Xo’rmuz bo’g’ozini yopishini aytib, AQShning Fors ko’rfaziga bir marta kirgan avianosetsi hududga qaytmasin, deya ogohlantirdi. "Xo’rmuz bo’g’ozining yopilishiga jim turish yo’q. Eron shuni bilsin", - deydi AQSh Mudofaa vaziri Leon Panetta. Qo’shma Shtatlar rasmiy Tehronni yadro qurolini yaratish rejasidan ham qaytarishga harakat qiladi. Isroil Eron yadro inshootlarini nishonga olishi mumkin, degan taxminlar mavjud. Eskpertlar nazarida urush boshlansa, Eron zamonaviy qurollarsiz o’zgacha taktika qo’llashi mumkin, ya’ni minaga to’la kichik kemalarda AQSh kuchlariga pistirmadan turib hujum qilishi mumkin. Ochiq jang maydonida AQSh yoki Isroil bilan urush qilishga jur’at qilsa, armiyasi bir necha kunda tor-mor etiladi, deydi mutaxassislar. "Ularga teng kela olmaydi", - deydi u. Eronning o’zi ham G'arb bilan ochiq jang qilishni istamaydi, deydi Vashington rasmiylari, ammo shunday bo’lsa, Amerika bunga tayyor.